****

**Jelentés**

**a Nemzeti Gazdasági és Társadalmi Tanács 2014. évi tevékenységéről**

**2015. március 26.**

Tartalomjegyzék

[I. Bevezetés 3](#_Toc414636489)

[II. A Nemzeti Gazdasági és Társadalmi Tanács konzultációs, véleményező és javaslattevő feladatai 4](#_Toc414636490)

[III. 1. Plenáris ülések 6](#_Toc414636491)

[III. 2. Oldalelnöki ülések 21](#_Toc414636492)

[IV. Az NGTT tagjainak, illetve az NGTT által delegált tagok részvétele más bizottságok, testületek munkájában 22](#_Toc414636493)

[V. A Nemzeti Gazdasági és Társadalmi Tanács és a nyilvánosság 23](#_Toc414636494)

[V. 1. Az NGTT honlapja 23](#_Toc414636495)

[V. 2. Az NGTT kapcsolata a közvéleménnyel 24](#_Toc414636496)

[VI. Nemzetközi kapcsolatok 24](#_Toc414636497)

[VI. 1. Az NGTT illeszkedése a nemzetközi és az uniós egyeztetési rendszerekbe 24](#_Toc414636498)

[VI. 1. 1. Az EK-szerződés társadalmi párbeszédre vonatkozó rendelkezései 24](#_Toc414636499)

[VI. 1. 2. Egyéb, a társadalmi párbeszédre vonatkozó nemzetközi szabályozások 24](#_Toc414636500)

[VI. 2. Az NGTT és az Európai Gazdasági és Szociális Bizottság kapcsolata 25](#_Toc414636501)

[VI. 2. 1. Az EGSZB Civil Társadalomért Díj 2014 jelölési feladatainak elvégzése 25](#_Toc414636502)

[VI. 3. Tagság a Gazdasági és Szociális Tanácsok és Hasonló Intézmények Nemzetközi Szövetsége (AICESIS) szervezetben 26](#_Toc414636503)

[VI. 4. A Gazdasági és Szociális Tanácsok és Hasonló Intézmények Nemzetközi Szövetsége (AICESIS) tagság során kifejtett tevékenység 26](#_Toc414636504)

[VI. 4. Egyéb nemzetközi tevékenység 26](#_Toc414636505)

[VII. Az NGTT működésének technikai feltételei, valamint a Tanács mellett működő Titkárság bemutatása 27](#_Toc414636506)

**MELLÉKLETEK 28**

# I. Bevezetés

**A Nemzeti Gazdasági és Társadalmi Tanács, mint a társadalmi párbeszéd makroszintű fóruma**

Az Országgyűlés, elismerve a gazdasági és társadalmi párbeszéd, valamint a sokoldalú konzultációs mechanizmus szerepének jelentőségét, 2011 júliusában elfogadta *a Nemzeti Gazdasági és Társadalmi Tanácsról szóló 2011. évi XCIII. törvényt (a továbbiakban NGTT törvény)*.

A Nemzeti Gazdasági és Társadalmi Tanács (továbbiakban NGTT) megalakulásával lehetőség nyílt a korábbinál jóval szélesebb, sokoldalúbb konzultációs mechanizmus működtetésére. A működés legfőbb szempontjai a nyitottság, az átláthatóság és a széles körű egyeztetés. Az új szemléletű konzultációs mechanizmus magában foglal olyan társadalmi partnereket is, amelyek korábban nem vettek részt az intézményesített keretek közötti egyeztetéseken. Az NGTT működésének célja, hogy a lehető legszélesebb körben minden érintett gazdasági szereplő és társadalmi csoport érdekeit megjelenítse és becsatornázza.

A Nemzeti Gazdasági és Társadalmi Tanács összefogja a társadalom különböző rétegeit képviselő szereplőket, úgymint a munkavállalói és munkáltatói érdekképviseleteket, a gazdasági kamarák, a civil szervezetek, a tudományos élet, valamint az egyházak képviselőit. Ennek megfelelően a Tanács tagjai oldalakat alkotnak, melyek a következők: Gazdaság Képviselői Oldal, Munkavállalói Oldal, Civil Oldal, Tudomány Képviselői Oldal, Egyházi Oldal.

A széles körű társadalmi párbeszédhez hozzájárul az is, hogy az ülésen állandó meghívottak, valamint meghívottak vesznek részt.

A Tanács az Országgyűléstől és a Kormánytól független testületként konzultációs, javaslattevő és tanácsadói funkciókat lát el.

Az NGTT partneri struktúrája biztosítja, hogy az alapelveknek megfelelően minden érintett gazdasági szereplő és társadalmi csoport képes megjeleníteni az érdekeit. A Tanács működésének fő elve a társadalmi partnerség mentén történő konzultáció, melynek eredményeképpen közös, egységes álláspont kialakítására törekszik. Amennyiben az oldalak készek álláspontjaikat összehangolni és – minden fél számára elfogadható módon – egységes formába önteni, úgy e véleményt a mindenkori kormány köteles meghallgatni és figyelembe venni a jogszabályi környezet kialakításakor.

Az NGTT törvény értelmében **a Tanács minden év március 31-ig jelentést készít tevékenységéről**.

# II. A Nemzeti Gazdasági és Társadalmi Tanács konzultációs, véleményező és javaslattevő feladatai

Az NGTT törvényben megfogalmazott általános feladatkörén túl, egyes jogszabályok konkrét hatáskörrel is felruházzák a Tanácsot. Így, az NGTT-vel való konzultáció, illetve együttműködés több esetben törvényi kötelezettségként jelenik meg.

2014-ben jogszabály az alábbi esetekben írt elő kötelező konzultációt, illetve együttműködést az NGTT-vel:

1. **A munka törvénykönyvéről szóló 2012. évi I. törvény**

A konzultáció, illetve az együttműködés tartalma:

* a kötelező legkisebb munkabér és a garantált bérminimumösszegét és hatályát, valamint
* a bruttó 300 000 forint alatti munkabérek nettó értékének megőrzéséhez szükséges munkabéremelés elvárt mértékét, a béren kívüli juttatás ennek keretében figyelembe vehető mértékét, valamint a munkabéremelés elvárt mértékével kapcsolatos részletes szabályokat

a Nemzeti Gazdasági és Társadalmi Tanácsban folytatott konzultációt követően rendeletben határozza meg.

1. **A szakképzésről szóló 2011. évi CLXXXVII. törvény**

A konzultáció, illetve az együttműködés tartalma:

* **A** **szakképzés országos stratégiai kérdéseinek érdekegyeztetése** a Nemzeti Gazdasági és Társadalmi Tanács és a Nemzeti Szakképzési és Felnőttképzési Tanács keretei között valósul meg.
* **Nemzeti Szakképzési és Felnőttképzési Tanács** tagja az NGTT-ben képviselettel rendelkező országos munkaadói és munkavállalói szövetségek egy-egy (összesen kettő) képviselője.
* **A megyei fejlesztési és képzési bizottság.** A bizottság az NGTT-ben képviselettel rendelkező országos munkaadói, munkavállalói szövetségek, illetve azok szervezetei (kettő fő), a területi gazdasági kamarák (kettő fő), a kormányhivatal (egy fő a foglalkoztatási, egy fő a köznevelési feladatellátás tekintetében), valamint a megyei közgyűlés (egy fő) képviselőiből áll.

1. **Az ágazati párbeszéd bizottságokról és a középszintű szociális párbeszéd egyes kérdéseiről szóló 2009. évi LXXIV. törvény**

A konzultáció, illetve az együttműködés tartalma:

* Az Ágazati Párbeszéd Bizottságban megkötött kollektív szerződésnek a munkaviszonyból származó jogokat és kötelezettségeket, ezek gyakorlásának, illetve teljesítésének módját, az ezzel kapcsolatos eljárás rendjét érintő szabályainak hatályát az NGTT tv. szerinti országos munkáltatói és munkavállalói érdekképviseletek, illetve érdek-képviseleti szövetségek képviselői, valamint az illetékes ágazati miniszter véleményének kikérése után - a miniszter az ágazatba főtevékenység alapján besorolt munkáltatókra kiterjesztheti.
* A Kormány, az üzemi tanács választás szavazólapjának tartalmát, a szavazatösszesítés módját és rendjét - a Nemzeti Gazdasági és Társadalmi Tanácsban résztvevő országos szakszervezeti szövetségekkel és az ágazati párbeszéd bizottságok véleményének kikérésével - rendeletben állapítja meg.

1. **A társadalombiztosítás pénzügyi alapjainak és a társadalombiztosítás szerveinek állami felügyeletéről szóló 1998. évi XXXIX. törvény**

A konzultáció, illetve az együttműködés tartalma:

* A Nyugdíjbiztosítási Ellenőrző Testület tevékenységéről évente **tájékoztatást adhat,** valamint kérés esetén köteles adni az NGTT-nek.
* A Nyugdíjbiztosítási Ellenőrző Testületnek 11 tagja van. A Testület három-három tagjára az NGTT-ben tagsággal rendelkező országos munkáltatói érdekképviseletek, illetve érdekképviseleti szövetségek, valamint munkavállalói érdekképviseletek, illetve érdekképviseleti szövetségek, három tagjára a Kormány, további két tagjára az Idősügyi Tanács tesz javaslatot.

**5. A Szociálpolitikai Tanács összetételéről, szervezetéről és működéséről szóló 129/2005. (VII. 1.) Korm. rendelet**

A konzultáció, illetve az együttműködés tartalma:

Az Országos Szociálpolitikai Tanács ülésén tanácskozási joggal részt vesz a NGTT-ben tagsággal rendelkező országos munkáltatói érdekképviseletek, illetve érdekképviseleti szövetségek, valamint munkavállalói érdekképviseletek, illetve érdekképviseleti szövetségek egy-egy képviselője.

**III. A Nemzeti Gazdasági és Társadalmi Tanács 2014. évi tevékenysége**

## III. 1. Plenáris ülések

A Tanács az NGTT törvény. 7. §-a értelmében munkáját plenáris üléseken végzi. A plenáris ülést a soros elnök hívja össze szükség szerint, de évente minimum négy alkalommal. A törvény szerint a „plenáris ülést akkor is össze kell hívni, ha azt legalább két oldal vagy a tagok legalább egyharmada írásban kezdeményezi”.

A Tanács plenáris ülésein jelen vannak az NGTT tagjai, az NGTT Titkárságának képviselői, továbbá tanácskozási joggal rész vesznek állandó meghívottként a miniszterek vagy az általuk kijelölt állami vezetők, valamint meghívottként, tanácskozási joggal vesz részt a Gazdasági Versenyhivatal és a Központi Statisztikai Hivatal elnöke vagy elnökhelyettese. A plenáris üléseken az NGTT SZMSZ-ének értelmében állandó meghívottként részt vehet az Európai Gazdasági és Szociális Bizottság három oldalának („Munkaadók”, „Munkavállalók” és „Egyéb érdekcsoportok”) magyar delegálti csoportjai közül az általuk delegált 1-1 fő. Nyilvános plenáris ülés esetén a sajtó és a média munkatársai is jelen vannak.

Az NGTT 2014-ben összesen öt alkalommal tartott plenáris ülést. A plenáris ülések előkészítéséről és megszervezéséről, valamint a technikai, infrastrukturális feltételekről az NGTT Titkársága gondoskodott. A plenáris ülésekről emlékeztető készült, melyek megtalálhatóak az NGTT honlapján ([www.ngtt.hu](http://www.ngtt.hu)).

A plenáris ülések időpontjait, helyszíneit, a napirendi pontokat, valamint azok előterjesztőit az alábbi táblázat tartalmazza.

|  |  |  |  |
| --- | --- | --- | --- |
| **Időpont** | **Helyszín** | **Napirendi pont** | **Előterjesztő** |
| **2014. április 23.** | Belügyminisztérium Márványterem | Szegénység Magyarországon, különös tekintettel a hajléktalanok helyzetére | Dr. Garai Péter helyettes államtitkár, Emberi Erőforrások Minisztériuma |
| Tájékoztatás Magyarország Nemzeti Reform Programjáról | Turóczy László helyettes államtitkár, Nemzetgazdasági Minisztérium |
| A Nemzeti Szociális Jelentés bemutatása | Dr. Garai Péter helyettes államtitkár, Emberi Erőforrások Minisztériuma |
| **2014. június 10.** | Bankcenter 1001. számú tárgyaló | Az Európai Bizottság 2014. évre szóló országspecifikus ajánlásai vonatkozásában egységes NGTT álláspont kialakítása az oldalelnöki ülésen megtárgyalt szövegszerű javaslat alapján | Dr. Parragh László NGTT soros elnök |
| Az Európai Bizottság által meghirdetett Civil Társadalomért Díj | Gelencsér Katalin, NGTT Titkárság |
| **2014. október 2.** | Szakszervezetek Háza | Az uniós forrásokról szóló partnerségi megállapodás bemutatása | Csepreghy Nándor helyettes államtitkár, Miniszterelnökség |
| Kiút a hajléktalanságból | Dr. Győri Péter szakmai vezető, Budapesti Módszertani Szociális Központ és Intézményei, valamint Vecsei Miklós alelnök, Máltai Szeretetszolgálat |
| **2014. november 11.** | Emberi Erőforrások Minisztériuma, 8. emeleti tanácsterem | Konzultáció a 2015. évi adó- és költségvetési törvények tervezetéről | Pankucsi Zoltán helyettes államtitkár és Dr. Adorján Richárd helyettes államtitkár, Nemzetgazdasági Minisztérium |
| **2014. december 19.** | Belügyminisztérium,  Márványterem | Konzultáció a 2015. évi minimálbérről és garantált bérminimumról | Dr. Modori László helyettes államtitkár, Nemzetgazdasági Minisztérium |

**A megtárgyalt témák részletes kifejtése:**

1. **Szegénység Magyarországon, különös tekintettel a hajléktalanok helyzetére**

**Dr. Garai Péter**, az Emberi Erőforrások Minisztériumának társadalmi felzárkózásért felelős helyettes államtitkára elmondta, hogy Magyarország elkötelezett a hajléktalanság kérdésének megoldásában. Több kormányzati intézkedés történt annak érdekében, hogy az ellátórendszer átláthatóbbá, hatékonyabbá váljon. Eredmény, hogy a korábbi 4,5 millió forint/szolgáltatás/év helyett az 5,5 és 7,2 millió forint/szolgáltatás/év adat az, amivel egységesen lehet számolni most már egy fő esetében. Az Emberi Erőforrások Minisztériuma Szociális Államtitkársága minden évben segíti a téli időszakban az ellátást végző szervezeteket. 2013-ban összesen 373 millió forint támogatást juttatott ezekhez a szervezetekhez és intézményekhez.

A hajléktalan emberek fedélhez juttatása érdekében az elmúlt években számos intézkedés született. A kormányzat által indított programok általában komplex módon kísérlik meg a probléma megoldását. Ez alatt érthető elsősorban a lakhatás körülményeinek javítása, a foglalkoztatás, a képzés, valamint egészségügyi vagy szociális intézkedés foganatosítása is egy időben.

A KENYSZI-rendszer (KENYSZI: Központi Elektronikus Nyilvántartás a Szolgáltatást Igénybevevőkről) fejlesztését folyamatosan végzik, ezáltal lehetővé válik, hogy a rendszer sokkal objektívebb, pontosabb képet adjon a statisztikai állapotokról, adatokról,

**Serafin József** az Emberi Erőforrások Minisztériuma Szociális és Gyermekjóléti Szolgáltatások Főosztálya főosztályvezető-helyettese arról tájékoztatta a Tanácsot, hogy a hajléktalanellátó rendszer igen összetett, nagyon sokféle szolgáltatás tartozik hozzá, pl. bentlakás, mint szállást nyújtó szolgáltatás, és bentlakást nem nyújtó, azonban gondozást, megkeresést nyújtó szolgáltatás. Ezek a szolgáltatások évtizedek óta normatív jellegű finanszírozás alapján működnek. Ezt követően a TÁMOP-5.3.3. programot, a „Vissza az utcáról” programot, valamint a LÉLEK-programokat ismertette részletesebben. A programok a foglalkoztatás, illetve a lakhatás területére koncentrálnak.

Az elmúlt pár évben jelentős mértékben nőtt a szállások száma. A „Fűtött utca” nevű program keretében öt helyen több mint félezer szállás került létrehozásra Budapesten, hogy a téli ellátás is biztonságos körülmények között tudjon működni.

A **Gazdaság Képviselői Oldal** véleménye szerint a kormány anyagi eszközökben, forrásokban mindent biztosít annak érdekében, hogy a hajléktalanhelyzet megoldásra kerüljön. Az Oldal támogatja az NGTT-n belüli szakértői bizottság létrejöttét is.

A **Munkavállalói Oldal** álláspontja az, hogy a statisztikai adatok mellett a tényfeltáró kutatások teljes mértékben megszűntek, a legutóbbi tényfeltárás is mindösszesen 6-7 millió forintba került. Az Oldal véleménye szerint a magyar adatok 2010 óta minden tényezőt tekintve romlottak, ezért a Munkavállalói Oldal javaslatot tett az NGTT-n belül egy szegénységgel foglalkozó szakértői bizottság létrehozására.

A **Civil Oldal** szerint a hajléktalanság a szegénység legszélsőségesebb formája. Az eltelt négy esztendőben a szakterület kiemelt feladata volt a hajléktalanság köztéri jelenlétének a visszaszorítása az ellátási formák személyes jellegének és a szociális munka elsődlegességének hangsúlyozása mellett. 700 új férőhely létesült csak a fővárosban, és a Szabolcs utcában létrejött csak a hajléktalanokat ellátó hajléktalankórház. Ezek a szálláshelyek a hajléktalan személyekkel folytatott konzultációk során úgy lettek kialakítva, hogy az ő igényeiket maximálisan biztosítsák, és több száz hajléktalan személy került elhelyezésre a főváros különböző cégeinél.

Az Oldal véleménye szerint a fenntartó önkormányzatoknak, a civil és egyházi szereplőknek igénye a KENYSZI- rendszer finomítása.

Szükséges egy olyan, a fővárosihoz hasonló kormányzati program kialakítása, amelyben pontosan megismerhető a hajléktalanok száma, és amely választ ad a hajléktalanság okainak megelőzésére és ennek a helyzetnek a kezelésére.

A **Tudomány Képviselői Oldal** szerintszerkezeti változásokra, változtatásokra is szükség van. Szükség lenne olyan programok kialakítására, amelyek a megelőzést célozzák.

Az **Egyházi Oldal** számára a hajléktalanokkal történő foglalkozás egy nagyon hétköznapi kérdés. A hajléktalanokat elsősorban lelkileg kell felemelni ahhoz, hogy újra bekapcsolódjanak a társadalom életébe.

A Tanács egyhangúlag elfogadta a Munkavállalói Oldal javaslatát a szegénységgel és a hajléktalansággal foglalkozó bizottság létrehozására.

1. **Tájékoztatás Magyarország Nemzeti Reform Programjáról**

**Turóczy László**, a Nemzetgazdasági Minisztérium versenyképességért felelős helyettes államtitkára tájékoztatta a résztvevőket az Európai Unió gazdaságpolitikai irányítási rendszerében 2010-ben bekövetkezett változásokról. Kiemelte, hogy 2010-ben fogadta el az Európai Unió az úgynevezett Európa 2020 stratégiát. Ez alapvetően az európai gazdasági növekedés dinamizálására irányuló középtávú gazdaságpolitikai stratégia, amely az okos, smart, fenntartható és befogadó, inkluzív gazdasági növekedést tűzte ki célul. Az Európa 2020 stratégia keretében öt kiemelt területen konkrét, számszerű célkitűzések is meghatározásra kerültek, amit az Európai Unió szintjén 2020-ig kell teljesíteni.

Ezt követően szólt az európai szemeszterről. Az európai szemeszter intézménye egy megoldási kísérlet arra, hogy az Európai Unió tagállamai a gazdaságpolitikáikat egymással koordinálják annak érdekében, hogy az Európai Unió egésze is egy olyan szintű gazdasági fejlődést érjen el, amit célul kitűztek. Az európai szemeszter kapcsán az Európai Bizottság, illetve az Európai Tanács, tehát a tagállamok képviselői meghatároznak részben horizontális iránymutatásokat, részben pedig országspecifikus iránymutatásokat arra vonatkozóan, hogy az EU-s tagállamoknak a gazdaságpolitikájukat hogyan kellene alakítani. Ezen tartalmi, illetve formai iránymutatások alapján a tagállamoknak minden évben ki kell dolgozniuk az úgynevezett konvergencia-programjaikat, illetve az úgynevezett nemzeti reformprogramjaikat, amelyek bemutatják azt, hogy milyen intézkedések történnek ezen tartalmi iránymutatások mentén.

A készülő nemzeti reformprogramot jellemző irányok közül az első terület a foglalkoztatás, amely kapcsán a kormány egyik kiemelt gazdaságpolitikai célkitűzése a munkahelyteremtés, illetve a foglalkoztatási ráta növelése. Magyarországon az elmúlt három évben, évről évre viszonylag jelentős, statisztikailag is jól kimutatható növekedést mutat.

Másik fontos eleme ezeknek az intézkedéseknek az ifjúsági garanciarendszer. Ez egy komplex intézkedési struktúra, amely kiterjed a bértámogatásra, munkaerő-piaci képzésre, egyéb munkaerő-piaci szolgáltatásokra, járulékkedvezményekre, mobilitás támogatására. Középtávon az az elérendő cél, hogy aki fiatalként munkát keres a munkaerőpiacon, az négy hónapon belül vagy munkaajánlatot kapjon vagy pedig oktatásban, képzésben részesülhessen.

A foglalkoztatás területének másik fontos eleme a nők foglalkoztatásának elősegítése. A foglalkoztatással kapcsolatosan cél, hogy az piaci foglalkoztatás legyen. A kormány a közmunkát nem egy olyan tartós megoldásnak tekinti, amely alkalmas a 75%-os célkitűzés elérésére. A közmunka a társadalom gazdasági inaktivitásba süllyedt rétegeinek a munkaerőpiacra való visszatérését kívánja elősegíteni, valamint a piaci munkahelyteremtés alacsony potenciáljára próbál reagálni. Hosszú távon a terv az, hogy a szerepét fokozatosan átvegye a valódi piaci munkahelyteremtés. Megkerülhetetlen a civil szféra bevonása is.

Folyamatban vannak továbbá azok a programok, amelyek a bölcsődék, óvodák férőhelyének a bővítésére irányulnak.

A klíma- és energiapolitikával kapcsolatosan jelezte, hogy ez az egyik olyan terület, amely a 2014-2020 közötti európai uniós fejlesztési periódusban Magyarország egyik fontos prioritása.

A kutatás-fejlesztés területén is fontos intézkedések történtek. A vállalati szintű innováció fejlesztésére, ösztönzésére irányulnak az úgynevezett stratégiai együttműködések és kezdeményezések támogatásai. Olyan pénzügyi támogatási programok kerültek meghirdetésre, amelyek kifejezetten a vállalkozói szektor, a tudományos szektor és a civil szektor felsőoktatással való együttműködésén alapuló programjait támogatják.

A **Gazdaság Képviselői Oldal** meglátása szerint a 75%-os foglalkoztatási ráta egy nem teljesíthető cél.

Jobban oda kell figyelni a társadalom öregedésének a konkrét hatásaira és konzekvenciáira. A jelenlegi statisztikák szerint az 50-54 éves korcsoportnak az inaktív része mindössze 19 százalék, majd ez a szám 55-59 közötti korosztálynál megduplázódik, és a 60-64 éveseknél ez a megduplázódott érték is megduplázódik, és immáron 85 %-ot ér el.

Az Oldal véleménye szerint a kormány nők helyzetével kapcsolatos intézkedési terve konkrét eredményeket hozott.

Az egyik talán legsúlyosabb foglalkoztatási probléma a vidék, illetve a falu foglalkoztatásának az ügyei.

A **Munkavállalói Oldal** kérdése arra irányult, hogy a NGTT-nek lesz-e lehetősége a programba való részletes betekintésre.

**A Civil Oldal** álláspontja szerint a foglalkoztatási célkitűzések - amelyek az Európa 2020 stratégiában és az európai szemeszterben 75 %-os foglalkoztatási ráta nevesítésével kerültek rögzítésre - nem valósíthatók meg akkor, ha a civil szektor aktívan nem működik közre. Az aktív közreműködés elkerülhetetlen a munkavállalói és munkaadói oldallal is, valamint az egyházi oldallal is - hiszen az egyház is foglalkoztató.

A **Tudomány Képviselői Oldal** jelezte, hogy amennyiben észrevételük lesz a Nemzeti Reform Programmal kapcsolatosan, úgy azt írásban eljuttatják a kormány számára.

Az **Egyházi Oldal** üdvözölte a Nemzeti Reform Program célkitűzéseit.

1. **A Nemzeti Szociális Jelentés bemutatása**

**Dr. Garai Péter**, az Emberi Erőforrások Minisztériumának társadalmi felzárkózásért felelős helyettes államtitkára ismertette, hogy az Európai Unió működéséről szóló szerződés 160. cikke által létrehozott Szociális Védelmi Bizottság döntött arról, hogy az Európa 2020 stratégia végrehajtásában a nemzeti reformprogramokat kiegészítő nemzeti szociális jelentés is elkészüljön a tagállamok részéről.

A jelentés a társadalmi befogadás, a nyugdíjrendszerek, valamint az egészségügyi ellátórendszerek és a tartós ápolás, gondozás szakterületeire vonatkozóan azonosítja a fő célkitűzéseket, illetve beszámol az elmúlt évben elért előrehaladásról, az idei évre tervezett intézkedésekről.

A jelentésben bemutatott főbb tématerületek a következők: az első egy bevezető, ami a szakmapolitikai környezetről szól; utána következik a szegénység és a társadalmi kirekesztés csökkentése kapcsán tett tagállami vállalás helyzetének bemutatása; a következő terület a társadalmi felzárkózás-politika területén végrehajtott reformok bemutatása; külön tématerület a megfelelő és fenntartható nyugdíjakra vonatkozó reformok bemutatása; továbbá a magas minőségű és fenntartható egészségügyi és tartós ápolási ellátás bemutatása, illetve kiemelt terület még a fiatal munkanélküliek szociális védelemhez való hozzáférésének prezentálása.

A jelentés a bizottsági útmutató szerint az NRP-vel együtt kerül bemutatásra a Bizottság részére.

A helyettes államtitkár a szegénységi adatokkal kapcsolatosan elmondta, hogy nagyon összetett és nagyon sokféle statisztikai adatból kell összeállítani az EU által kért választ.

**Dr. Ulicska László**, az Emberi Erőforrások Minisztériumának főosztályvezetője részletesen ismertette az egyes fejezetekben foglalt intézkedéseket.

**Az Oldalak álláspontjai:**

A **Civil oldal** üdvözli a munkaerőpiac diverzifikálását, amely eredményezte a valós és teljes foglalkoztatás irányába történő irányváltást. Az Oldal felhívta a figyelmet arra, hogy Magyarországon nő a relatív szegénységben élők száma. Az Oldal egyetért a jelentésben megfogalmazottakkal, miszerint kulcskérdés a gyermekszegénység. Az egészségügy kapcsán leszögezték a szociális ágazatban dolgozókkal kapcsolatosan, hogy a rezidensek és a szakellátók, orvosok és ápolók Magyarországon tartása összefügg a méltányos bérezéssel, valamint az ellátórendszer dologi környezetével is.

A **Gazdaság Képviselői Oldal** tudomásul vette a tájékoztatást.

A **Munkavállalói Oldal** nem kívánt véleményt nyilvánítani.

A **Civil Oldal** szükségesnek tartaná az európai támogatási ciklushoz igazodó, országos, megyei, települési szintű, számon kérhető és tervezett fejlesztési, felzárkózási programok megalkotását. Az Oldal javasolja, hogy európai mintára ifjúsági centrumokat kellene létrehozni a munkanélküliség megelőzésére. Fontos terület még a gyermekétkeztetés.

A **Tudomány Képviselői Oldal** nem kívánt észrevételt tenni, a tájékoztatót tudomásul vette.

Az **Egyházi Oldal** nem nyilvánított véleményt.

**Dr. Weltner János** az EGSZB II. csoportjának tagja szerint az oktató-hallgató arány jelentősen romlott Magyarországon, ami előrevetíti a felsőoktatási minőség közeljövőben bekövetkező romlását. A munkahelyteremtés egyik legfontosabb eszköze a járulékkedvezmények nyújtása, ugyanakkor az OEP költségvetésének már jelenleg is csak egyharmada származik járulékból és kétharmada különböző adónemek átcsoportosításából, aminek az lehet a következménye, hogy az állampolgárok számára csökken az átláthatóság.

Fontosnak tartotta még a közszolgálatban, valamint a magánszférában dolgozók eltérő nyugdíjazási szabályozását.

1. **Az Európai Bizottság 2014. évre szóló országspecifikus ajánlásai vonatkozásában egységes NGTT- álláspont kialakítása az oldalelnöki ülésen megtárgyalt szövegszerű javaslat alapján**

**Dr. Parragh László** ismertette, hogy plenáris ülés előtt megtartott oldalelnöki ülésen az Oldalak megegyeztek egymással az Európai Bizottság 2014. évre szóló országspecifikus ajánlásai tekintetében. Az egységes álláspont szövege pontról pontra került megvitatásra, a Preambulum, a 3. pont (közteherviselés), az 5. pont (piaci verseny elősegítése, korrupció, adminisztrációs terhek csökkentése, beruházások támogatása), a 6. pont (oktatás) és a 7. pont (energiaárak csökkentése) esetében nem volt az Oldalak részéről észrevétel.

**A Civil Oldal** az egységes álláspont 1., illetve 2. pontjával kapcsolatban fogalmazott meg észrevételt. Javítási javaslatnak hangzott el, miszerint az 1. pontban egyedül az állam adósságának magas szintje szerepeljen (és kerüljön ki belőle a magánszektorra, illetve egyéb dolgokra vonatkozó rész), mivel a 2. pont kizárólag a magánszektort tárgyalja. Ettől függetlenül a Civil Oldal nem ragaszkodott az eredeti szöveg módosításához.

**Gazdaság Képviselői Oldal**: A fenti javaslat egyértelműsítésére mondattörlést javasolt, így logikailag el tud különülni.

**Munkavállalói Oldal**: Csatlakozott a Civil Oldal álláspontjához: az 1. pont az állami, a 2. pont a magánszektorral foglalkozna külön-külön.

**Turóczy László**, a Nemzetgazdasági Minisztérium helyettes államtitkára a kormány képviselőjeként magyarázattal szolgált a vitatott pontokhoz. Ismertette, hogy a kormány nem kíván a Költségvetési Tanács tekintetében további feladatkör bővítést, mivel mandátuma minden, az Európai Bizottság által elvárt feladatot képes ellátni. Kifejtette, hogy a költségvetési hiányt az Európai Bizottság előrejelzésében Magyarország kárára állapította meg, vagyis az egységes álláspont kialakításánál további intézkedéseket nem lát szükségesnek.

A 4. ponttal kapcsolatosan a helyettes államtitkár olyan észrevételt tett, miszerint a munkanélküliségi rátát pontosabban kellene megfogalmazni a szövegben. A megjelent tagok egyetértésére viszont a konkrét szám törlésre került.

Az Oldalak 4 igen és egy tartózkodás mellett elfogadták a dokumentumot.

1. **Az Európai Bizottság által meghirdetett Civil Társadalomért Díj**

**Gelencsér Katalin**, az Emberi Erőforrások Minisztériuma munkatársa ismertette, hogy a Civil Társadalomért Díj minden évben meghirdetésre kerül. 2014-ben olyan szervezeteket lehetett felterjeszteni erre az Európai Unióban magas presztízzsel bíró díjra, amelyek elősegítették a romák integrációját a társadalomban. Az NGTT Civil Oldala részéről két jelölés érkezett: a Snétberger Ferenc által alapított zenei tehetséggondozó program és általános iskolai oktatás, valamint a Bódis Krisztina író és dokumentumfilmes által alapított Van Helyed Alapítvány. A Munkavállalói Oldal részéről a sajókazai roma gimnázium került jelölésre. Elmondta továbbá, hogy a jelölések egyenrangúan, mellérendelten kerülnek a díj felterjesztésére.

Az NGTT plenáris ülése egyhangúan támogatta a szervezetek jelölését.

1. **Az uniós forrásokról szóló partnerségi megállapodás bemutatása**

**Csepreghy Nándor** fejlesztéspolitikai kommunikációért felelős helyettes államtitkár arról tájékoztatta az ülés résztvevőit, hogy Magyarországon a fejlesztéspolitikai források meghatározó forrásai az Európai Uniótól Magyarországra érkező beruházási összegek. Ez Magyarország esetében mintegy 12 000 milliárd forintot jelent.

A kormány a partnerségi megállapodás elfogadásához vezető tárgyalásokat 2011 és 2012 fordulóján kezdte meg. A partnerségi megállapodás végleges benyújtására 2014. augusztus 15-én került sor, melyet az Európai Bizottság már 2014. augusztus 29-én elfogadott. A dokumentumokat 2014. szeptember 11-én az Európai Bizottság leköszönő elnöke, José Manuel Barroso Budapesten, a Parlament Delegációs termében adta át Orbán Viktor miniszterelnök úrnak.

A partnerségi megállapodás 11 célkitűzést tartalmaz, és az ehhez hozzárendelt forrásokról szól. E dokumentum önmagában nem értelmezhető, a részletes kifejtését és végrehajtását az operatív programok tartalmazzák. Ez tíz operatív programot jelent, amelyek egyes szakpolitikai célkitűzésekre bontják le a partnerségi megállapodásban vállalt keretrendszereket, illetve feltételeket.

Elmondása szerint Magyarország számtalan területen tudott olyan eredményeket elérni, amely az Európai Unió közösségi fejlesztéseihez úgy tud hozzájárulni, hogy közben figyelembe veszi a magyar nemzetgazdaság stratégiai és önálló érdekeit.

A fejlesztéspolitikai kommunikációért felelős helyettes államtitkár arról tájékoztatta a résztvevőket, hogy a fejlesztéspolitika nagyon sok tekintetben átalakult, illetve ennek megfelelően a fejlesztéspolitikai intézményrendszer is több ízben átalakításra került. Ezért a kormányzat tartalmi átalakítást a keretrendszer átalakítását tűzte ki célul.

Magyarország Kormánya a korábbi 16 százalékos szintről 60 százalékra emeli azoknak a forrásoknak az arányát, amelyek közvetlenül gazdaságfejlesztésre és munkahelyteremtésre fordíthatóak, mivel a magyar gazdaságpolitika fókuszában a munkahelyteremtés áll. A cél az, hogy minél több Magyarországon működő nagyvállalat érdekelt legyen abban, hogy a hazai kis- és középvállalkozókkal együttműködve fejtsen ki gazdasági tevékenységet, amelynek következtében azok ne csak Magyarországon, hanem külföldön is tényleges versenytársként jelenhessenek meg.

A magyar gazdaságfejlesztés egyik legnagyobb problémája a régiók közötti egyenlőtlenség. A kormányzatnak az Európai Bizottsággal történő, az operatív programok részletes egyeztetése során lesz arra lehetősége, hogy e forrásproblémát valahogyan kezelje.

Magyarország Kormánya bízik abban, hogy az intézményrendszer átalakításával egy valóban pályázóbarát intézményrendszer jön létre, amely 2020-ra elvezet oda, hogy Magyarország a fejlesztési források felhasználásában is a közép-kelet-európai régió legversenyképesebb gazdasága lehet.

Az operatív programok tárgyalása során van lehetőség az ország számára kialkudott kereteket tágítani, módosítani. Vitás pont a kis- és középvállalkozói szektor támogatási típusai, a visszatérítendő vagy vissza nem térítendő forma alkalmazása.

**Az Oldalak álláspontjai:**

A **Gazdaság Képviselői Oldal** kifejezte szándékát a programok a kialakításának, illetve a pályázatok kiírása előkészítésének folyamatában való részvételét illetően. Az Oldal üdvözli, hogy a Kormány a magyar gazdaság fejlesztésére fordítja a támogatások többségét.

A **Munkavállalói Oldal** üdvözölte, hogy az Európai Unió és Magyarország között a partnerségi megállapodás megköttetett. Az Oldal fő kérdése az volt, hogy ebbe a folyamatba – beleértve a pályázatkiírást, illetve a monitorozást – a társadalmi partnerek, így a munkavállalók képviselőinek milyen módon van lehetőségük bekapcsolódni.

A **Civil Oldal** üdvözölte a partnerségi megállapodás aláírását. Az Oldal álláspontja szerint a leglényegesebb változás a végrehajtásban van. Az egyes operatív programok gondozását a szakminisztériumok veszik át. A megállapodás aláírását követő következő feladat a megfelelő jogszabályi környezet kialakítása és a pályázatok kiírása.

A **Tudomány Képviselői Oldal** több kérdést intézett a kormányoldal előadójához a régiók közötti forráselosztással, a programok indikátorlistájával, az új pályázatok meghirdetésével, valamint a tudománynak az operatív programokban betöltendő helyével kapcsolatban.

Az **Egyházi** **Oldal** üdvözli, hogy a Gazdaságfejlesztési és Innovációs Operatív Program (GINOP) keretében a turizmus, mint önálló prioritás megmaradt. Az Egyházi Oldal kérdése, hogy a 60 százalékos gazdaságfejlesztés okán a másik 40 százalékban milyen mértékben jelennek meg azok az egyházak által is ellátott közfeladatok, mint a felsőoktatás, köznevelés, szociális-egészségügyi területek fejlesztési lehetőségei.

**Dr. Cser Ágnes**, az Európai Gazdasági és Szociális Bizottság tagja üdvözölte, hogy a társadalom teljességgel részt vehetett ennek a programnak az előkészítésében. Egyúttal javasolta, hogy az új tervezési időszakban, a struktúraváltozással és a felhasználás-változással szervezetten és komolyabban fordítsanak pénzeszközöket az új kapacitások kiépítéséhez, és a civil társadalom kiegyensúlyozottabban és nagyobb mértékben tudjon ebbe a munkába bekapcsolódni.

1. **Kiút a hajléktalanságból**

**Dr. Győri Péter,** a Budapesti Módszertani Szociális Központ és Intézményei szakmai vezetője arról tájékoztatta a résztvevőket, hogy mind a hajléktalanná válás megakadályozásának, mind a már hajléktalanok lakhatásba való visszavezetésének a kulcsa egy jól működő lakásfenntartási rendszer. Ezzel részben megelőzhető a hajléktalanná válás, részben ismét lakhatásba segíthetők a hajléktalanok. Fontos kérdés továbbá a bérlakások és az üresen álló lakások kihasználatlanságának problémája. Ezek pedig nem elsősorban anyagi, sokkal inkább jogszabályproblémák. Tehát lakáspolitikai-támogatáspolitikai eszközökkel nagyon sokat lehetne tenni annak érdekében, hogy a hajléktalanság ne termelődjön tömegesen újjá.

A hazai hajléktalanellátó-rendszer rendkívül fejlett a hazánkhoz hasonló fejlettségű térségekhez képest, azonban a hozzá kapcsolódó, illetve az azt körülvevő egyéb rendszerek, mint a lakásrendszer, összehasonlításban sokkal rosszabb állapotban vannak, ha a szociális biztonságot tekintjük. Meglátása szerint az emberi erőforrás az egyik legfontosabb erőforrása a gazdaságnak.

A szakmai vezető elmondta, hogy a magyar lakosság 7 %-ának, azaz hozzávetőlegesen 700 ezer embernek a családjában, rokonságában van vagy volt hajléktalan ember.

**Vecsei Miklós** alelnök, a Máltai Szeretetszolgálattól tájékoztatójában elmondta, hogy Magyarországon van az egyik legjobban kiépült hajléktalanellátó-rendszer Európában. A források jobb elosztása kulcsfontosságú lehet a jövőben.

Meglátása szerint kevés szó esik a hajléktalanok felzárkóztatásáról. Az előadó szerint egy beruházás előtt meg kell teremteni azokat az alapokat, amire az adott beruházást kivitelezni lehet. Ugyanez a helyzet a hajléktalanság esetében is: ilyenkor az előkészítő beruházás a szociális munka.

Fontos továbbá az elszegényedő településeknek a közlekedéshálózatba történő bekapcsolása is.

Véleménye szerint a hajléktalansághoz vezető spirál elvágásának első lépése a gyerekek helyzetének kezelése.

**Az Oldalak álláspontjai:**

A **Gazdaság Képviselői Oldal** meggyőződése szerint összefüggés van a sikeres és erős gazdaság, valamint hajléktalanság nagysága között. Minél erősebb a gazdaság, annál több a munkahely és a munkához jutás, a munkavégzés segíthet felszámolni a hajléktalanságot.

A **Munkavállalói Oldal** egy olyan szakanyag elkészítését javasolja, amelyben a hajléktalanság, mint a szegénység egyik formája orvoslásának hosszú távú megoldási javaslatai foglaltatnak, úgy mint a gazdaság, a társadalom, az oktatás, a jogszabályozás problémája. Az Oldal reményét fejezte ki, hogy legalább elvi szinten sikerül körbejárni a témát és kidolgozni hozzá egy megoldási stratégiát.

A **Civil Oldal** meglátása szerint a hajléktalanság a szegénység egyik legszélsőségesebb formája. Az Oldal álláspontja szerint először a hajléktalanság okaira szükséges rámutatni. Az Oldal reményét fejezte ki, hogy kormányzati szereplőkkel kiegészülve újra az NGTT napirendjére kerül majd e téma.

A **Tudomány Képviselői Oldal** szerint lényeges a jogszabályi helyzet javítása, hiszen egy normális lakásbérlési piac hozzájárulhatna a munkaerő-mobilitáshoz is. Az Oldal álláspontja szerint a mélyszegénység problémájának kezelését nagyon szorosan össze kellene kapcsolni a munkapolitika és az oktatáspolitika erőfeszítéseivel.

Az **Egyházi** **Oldal** kifejezetten kérte e téma napirendre tűzését. Az Egyházi Oldal érzékeli a hajléktalanság problémájának súlyát. Az Oldal egyfajta mozgalom kialakítását sürgette, melynek lényege lenne, hogy a felesleg eljusson a szegényekhez. A mozgalom jelszavának pedig Szent Ágoston mondását javasolta, amely szerint a gazdagok feleslege a szegények tulajdona.

**Topolánszky Ákos**, az Európai Gazdasági és Szociális Bizottság tagja elmondása szerint az Európa 2020 stratégia egyik legfontosabb indikátora az volt, hogy a szegénységi küszöb alatt élő 80 millió európai polgár számát 20 millióval csökkentse közös erőfeszítéssel az Európai Közösség. Ez nem valósult meg, hanem ezzel szemben két és félszeresével megnövekedett ez a szám, azaz most körülbelül 125 millió fő él szegénységben.

**Dr. Cser Ágnes**, az Európai Gazdasági és Szociális Bizottság tagja véleménye szerint a szegénység megoldásához összeurópai összefogásra van szükség. E fórum csupán problémafelvetésre elegendő és az Európai Unió valamennyi tagországának együttműködésére szükség van egy átfogó program kialakítása céljából.

1. **Konzultáció a 2015. évi adó- és költségvetési törvények tervezetéről**

**Pankucsi Zoltán,** a Nemzetgazdasági Minisztérium adózásért és számvitelért felelős helyettes államtitkára ismertette, hogy a kormány T/1705. számon benyújtotta az adó- és költségvetési törvények tervezetét az Országgyűlésnek. A csomag célja három témakör köré csoportosítható: a pénzügyi stabilitás fenntartása, a gazdasági növekedés megteremtése, valamint az adózási fegyelem javítása. Kiemelte, hogy a tervezett adóintézkedési javaslat végső célja nem lehet kevesebb, mint a kormányzat eddigi eredményeinek a megőrzése. Ezen vívmányok közé sorolta a családi adókedvezmény rendszerét, amely évente nagyságrendileg 230 milliárd forintot hagy meg a családoknál.

A családoknak nyújtott adókedvezményeken túl a vállalkozásoknak is kedvez a kormányzat intézkedéssorozata: a Kormány tervezi és fenntartani kívánja két külön társasági adókulcsot a vállalkozások számára. A részmunkaidősök után igénybe vehető foglalkoztatói kedvezményt kiterjesztené a kormány javaslata.

A vállalkozások számára új társaságiadóalap-kedvezmény is bevezetésre került. Hangsúlyosak a gazdaság fehérítését célzó intézkedések is. Az áfacsalások további kiküszöbölése érdekében az újonnan alakuló vállalkozások esetében mindenképpen a havi áfabevallás kerülne bevezetésre.

Az áfa területén hasonló intézkedés, hogy a tételes áfabevallás vagy tételes áfa összesítő nyilatkozat esetében korábban a kétmillió forintos áfatételt meghaladó tételeket kellett megjeleníteni a bevallásban. Ez a határ most egymillió forintra csökkenne. A kétmillió forintos áfatételt meghaladó tételeket egyesével kell feltüntetni- a kormányzat tervei szerint az értékhatárt 1 millióra kell levinni az átláthatóság kedvéért.

A tervek szerint 2015. január 1-jével elindul az elektronikus közúti áruforgalom-ellenőrző rendszer (EKAER). Ez a nyomon követési rendszer összekapcsolná az e-útdíj rendszerét a Nemzeti Adó- és Vámhivatal informatikai rendszerével. Így lehetőség nyílik az áruk tényleges mozgásának ellenőrzésére, illetve a fuvarlevélben foglaltakkal való összevetésre. Ezzel az intézkedéssel a fiktív áfa-visszaigénylések köre lenne kiszűrhető.

A mezőgazdasági beszerző, illetve értékesítő szövetkezeteknek a kormány iparűzési-adó mentességet biztosítana.

A különadók viszont továbbra is megmaradnak a magyar adórendszerben, ezek a bankadó, a reklámadó és más különadó is.

Elmondta, hogy az adórendszer szigorítása az adófizetés rendszerének jobbá tételét szolgálja.

A helyettes államtitkár arról tájékoztatta az ülés részvevőit, hogy az Országgyűlés Gazdasági Bizottsága tárgyalta és elfogadta a távközlési adó kiterjesztésének visszavonásáról szóló módosító indítványt még az NGTT ülése előtt.

A cafetéria kapcsán szintén megemlítette, hogy a kormány a hozzá beérkező észrevételek és javaslatok alapján megfontolta az eredetileg kitűzött adózási koncepciót; az új szabályozást viszont úgy fogja kialakítani, hogy minden fél számára megmaradjanak a cafetéria-rendszer nyújtotta előnyök.. A végső cél pedig tulajdonképpen az, hogy a munkabérek mind kisebb terheléssel jussanak el a munkavállalókhoz, és ezáltal növekedjenek a szabadon felhasználható bérek. A cafetériával kapcsolatosan további egyeztetések szükségesek.

**Dr. Adorján Richárd**, a Nemzetgazdasági Minisztérium költségvetésért felelős helyettes államtitkára elmondta, hogy a kormány a költségvetési törvényjavaslatot 2014. október 30-án nyújtotta be, az indokoló részt pedig, amely az egyes fejezeteket, az egyes szakkérdések alakulását igyekszik bemutatni, 2014. november 10-én.

Ismertette, hogy a tervezet a 2,4 %-os uniós módszertan szerinti hiánycéllal számol. A költségvetés továbbá csökkenő államadósság-pályát biztosít, így konkrét területeken időről időre több forrás fog jutni. A tervezet 1,8%-os infláció előrejelzéssel számol: ennek megfelelően a nyugdíj, illetve nyugdíj jellegű kiadások ebben az évben 1,8%-kal emelkednek.

A technikai árfolyam, amit használt a költségvetés, 310,5 forint/euró.

A beruházási hányad növekvő tendenciát mutat: a 2014. évi 20,9 %-ról 2015-re 21 %-ra fog bővülni.

A háztartások realitása az idei 1,6 %-ról jövőre 2,1 %-os növekedést fog produkálni az előrejelzések értelmében.

A folyó fizetési mérleg 2014-ben 4,3 %-os GDP-arányos pozitív mérleggel fog zárulni, 2015-ben 4,9 % lesz ez a növekedés.

A helyettes államtitkár említést tett továbbá a tartalékokról (általános tartalék, országvédelmi alap, céltartalék).

Kiemelte továbbá a Pankucsi Zoltán helyettes államtitkár által már ismertetett, a családok számára nyújtott adókedvezményeket, valamint a közfoglalkoztatást, amelyre 2015-ben 270 milliárd forint összegű előirányzat áll a rendelkezésre.

Tájékoztatta a résztvevőket a különböző életpálya modellekről (pedagógus életpálya, fegyveres és rendvédelmi életpálya, köztisztviselői életpálya).

Az uniós források tekintetében 2014-ben vette kezdetét az új programozási időszak, melynek során a hét év alatt 12 ezer milliárd forint áll majd Magyarország rendelkezésére. A civil terület is megnövekedett kerettel számolhat.

A Kormány a kiadások csökkentésének megvalósításáért létrehozta az Államreform Bizottságot. Az állami kiadások csökkentése másfelől további problémát okoz, ugyanis az állami apparátus lefaragása azonnali feszültséget okoz szociális és foglalkoztatási téren.

A kormányzat a munkából való megélést helyezte prioritásba. Ezért az emberek számára inkább a versenyszféra, a közszektor, illetve közmunkaszektor valamelyikébe történő elhelyezkedés a kívánatos, semmint a pusztán segélyekből való megélhetés. A segélyezés kapcsán az állami szerepvállalás csökken, az önkormányzati viszont nő.

A 2015. évi költségvetésben helyenként még növekedett is a szegényeket célzó támogatások száma.

A közszolgálati bérek kapcsán több területen már elkezdődött a bérfejlesztés, a közszolgálati tisztségviselők számára pedig ez 2016-tól fog megkezdődni az életpályamodell kidolgozásával.

A **Gazdasági Képviselői Oldal** a cafetéria kapcsán felhívta a Kormány figyelmét, hogy a bértárgyalásokra tekintettel az Oldalnak pontosan tudnia kell, hogy a Kormány milyen béren kívüli juttatásokat tud biztosítani a munkavállalók számára. A cafetéria két eleme töretlen sikerre tett szert Magyarországon: ezek az Erzsébet-utalvány, illetve a SZÉP kártya. A SZÉP kártya fontos szerepet játszik a hazai fogyasztásnövelésben, és csak tiszta profilú adózással lehet a továbbiakban is életben tartani.

Az Oldal a kereskedelemben működő vállalkozások adózásával kapcsolatosan a korábbi gyakorlathoz való visszatérést javasolta. Az újonnan bevezetett adók kapcsán az Oldal elmondta, hogy az adók kapcsán növekednek a vállalkozások adminisztratív feladatai, így túl sok erőforrás elvonására kerül sor.

A **Munkavállalói Oldal** hangsúlyozta, hogy bár több adókedvezmény is bevezetésre került, a családok nincsenek biztonságban, amely évtizedekre visszanyúló tendencia.

Az Oldal szerint nem megfelelő megoldás az, hogy a kormányzat csökkenti a középiskolába járó, illetve érettségiig eljutó diákok számát és közben az alacsonyabb szintű képzésekben való részvételt támogatja. Az Oldal szerint a cél, hogy a képzettebb munkavállalók bármikor tudjanak váltani és más képzettséget tudnak szerezni.

Az Oldal véleménye szerint az álláskeresési járadékra mindenkor szükség van. A közfoglalkoztatást nem tartják hosszú távon fenntartható megoldásnak. Az Oldal sem az internetadó bevezetését, sem pedig a béren kívüli juttatás bárminemű megadóztatását nem támogatja.

Az adózási fegyelem kapcsán az Oldal véleménye, hogy annak megváltoztatása nem kivitelezhető néhány éven belül, hanem hosszú távú kifutást igényel.

A Munkavállalói Oldal felhívta a figyelmet a közszolgálatban immáron évek óta tartó bér-befagyasztásra. Jelezte, hogy a munkavállalók szempontjából elfogadhatatlan a további bérbefagyasztás, és erről további tárgyalások szükségesek.

A **Civil Oldal** kifejtette, hogy a 2015. évi költségvetés számukra több váratlan elemet is tartalmazott. Elmondta, hogy ezek közül több erőteljes társadalmi ellenállásba ütközött. Ugyanakkor az Oldal üdvözölte a Kormány azon reakcióját, hogy nem vitték keresztül mindenáron az elképzeléseiket.

A Nemzeti Együttműködési Alappal kapcsolatosan az Oldal jelezte, hogy bár az Alap megemelt kerettel fog működni, a 2010 előtti állapotokhoz képest kevesebb pénz áll a civil szektor rendelkezésére Magyarországon.

Az állami kiadások lefaragása a Civil Oldal számára egyet jelent a kiszervezések előrevetítésével.

A közmunka-program kapcsán kitértek arra, hogy a kormányzat részéről célszerű lenne a civil szektor képviselőit bevonni a közfoglalkoztatás kivitelezésébe.

Az Oldal válaszában kiemelte a családtámogatási rendszer bővítésének fontosságát. Az Oldal támogatja, hogy a gyermekétkeztetésre fordított összeg a közétkeztetés területén emelkedjen.

Támogatta azt a nézetet, miszerint mindenkinek munkalehetőséget kell biztosítani: viszont a társadalmi szolidaritást mindenkor erősíteni kell.

A **Tudomány Képviselői Oldal** szerint a makropálya, amelyen a költségvetés alapszik, megfelelő, és amennyiben a nemzetközi konfliktusok nem eszkalálódnak Magyarország körül, úgy a tervek tarthatóak lesznek. Üdvözli továbbá, hogy a kiadások részaránya a GDP-ben csökkent. A költségvetéssel kapcsolatos probléma, hogy az állam kiadásai nem csökkentek, hanem megközelítőleg 10 %-kal növekednek, miközben a szociális kiadások, illetve az oktatásra szánt kiadások csökkennek.

Az Oldal nem értett egyet az új adók bevezetésével, mivel azok a költségvetés számára nem jelentenek jelentős bevételt, ugyanakkor a háztartások és vállalkozások életet aránytalanul megnehezítik. Véleménye szerint a kiadási oldalt kellene csökkenteni annak érdekében, hogy ne legyen szükség adóemelésre.

Az **Egyházi Oldal** egyfelől üdvözölte a GDP növekedését, a munkanélküliség csökkenését, valamint az államadósság stabilizálódását és az államcsőd veszélyének az elmúlását. Másfelől a szegények növekvő száma aggodalommal tölti el az Oldal képviselőit, mivel a szegények felkarolása mindig is fontos volt az egyházak számára.

1. **Konzultáció a 2015. évi minimálbérről és garantált bérminimumról**

**Dr. Modori László**, a Nemzetgazdasági Minisztérium munkapiacért felelős helyettes államtitkára kifejtette, hogy a kötelező legkisebb munkabér (minimálbér) és a garantált bérminimum megállapításáról szóló megállapodás-tervezet elkészült, miután a Versenyszféra és a Kormány Állandó Konzultációs Fóruma (VKF) keretei között több körben is lezajlottak az egyeztetések. A kompromisszum mind a munkavállalók, mind pedig a munkáltatók számára elfogadható. Elmondta, hogy az előterjesztést a kormány 2014. december 22-i napirendjére tűzi.

A kompromisszumos megállapodásnak köszönhetően 3,4 százalékos garantált bérminimum- és minimálbér-emelésben sikerült megállapodni, ami azt jelenti, hogy a minimálbér 105 ezer forintra emelkedne, a garantált bérminimum pedig 122 ezer forintra. Ismertette, hogy az emelés összesen 1 millió 978 ezer embert érint, ebből 778 ezer főt a versenyszférában, 184 ezer munkavállalót a közszférában, míg 16 ezer főt a nonprofit szektorban.

A helyettes államtitkár kifejtette, hogy a béremelés sosem mehet a munkahelyteremtés kárára. A munkanélküliség csökkentésében jelentős eredményeket ért el a kormány az EU átlagához képest is. Megerősítette, hogy a minimálbért és a garantált bérminimumot fel kell zárkóztatni a létminimumhoz, azonban figyelembe kell venni a gazdaság teljesítőképességét is. A minimálbér meghatározásánál az is nehézséget okoz, hogy a minimálbér vonatkozik valamennyi ágazatra, azonban az egyes ágazatok különböző szinten vannak.

A korkedvezményes nyugdíjra kitérve a helyettes államtitkár kijelentette, hogy egy fenntartható és igazságos nyugdíjrendszert szükséges kialakítani.

A közmunkabér tekintetében a plenáris ülés idejére még nem született megállapodás.

A progresszív adórendszer esetében nehezebb az ellenőrzés, több lehetőség van az adóelkerülésre. A nettó béremelés kapcsán elmondta, hogy mindig reálbér-növekedésről van szó, ami azonos a nettó béremelkedéssel. A középtávú tervezésre kitérve kijelentette, hogy a gyorsan változó gazdasági és geopolitikai körülmények alakulása okán nehéz 3-5 évre előre tervezni egy kisebb ország esetében.

**Az Oldalak álláspontjai**

**A Gazdasági Képviselői Oldal** szerint a tárgyalássorozat eredményeképp egy kompromisszumos megállapodás született. A megállapodás segítheti azt, hogy a munkahelyi tárgyalások során a munkáltatók és a szakszervezetek egymással egy központilag elfogadott ajánlás keretei között tudjanak tárgyalni azon dolgozók béréről is, akik nem minimálbéren és nem szakmunkásbéren vannak alkalmazva.

A bértárgyalások során a mindenkori gazdasági teljesítőképességből kell kiindulni. Fontos szempont továbbá, hogy a meglévő munkahelyek megmaradjanak.

A Versenyszféra és a Kormány Állandó Konzultációs Fórumának (VKF) mindhárom oldala egyetértett azzal, hogy 2015-ben a VKF Monitoring Bizottsága vegye napirendre a munka törvénykönyvének a felülvizsgálatát, valamint a sztrájktörvény bizonyos szabályairól, problematikus pontjairól, megváltoztatásáról tárgyalások folyjanak.

Fontos továbbá, hogy a 2014 év végén megszűnő korkedvezményes nyugdíj rendszere helyett egy új rendszer kialakítására kerüljön sor.

Az Oldal üdvözölte az NGTT plenáris ülésén tartott konstruktív vitát.

A **Munkavállalói Oldal** elmondta, hogy az egyeztetések következtében egy szövegtervezet született meg.

Az Oldal véleménye szerint Magyarországon dolgozói szegénység van, azaz szakképzettséggel végezhető munkával nem lehet megkeresni az előző év létminimumát. Ezen réteg számaránya 34 %-ról 32 %-ra csökkent. A Magyar Szakszervezeti Szövetség és a Liga Szakszervezetek középtávú javaslata szerint egy gazdaságpolitikai paktum megkötésére lenne szükség a Kormány, a munkaadók, a munkáltatók és a munkavállalók között.

Az Oldal a minimálbér és a közmunkabér összege közti eltéréssel nem ért egyet. Ezzel kapcsolatosan az Oldal kérdésként tette fel, hogy a kormány álláspontja szerint mekkora összeg lesz a közmunkabér.

Az Oldal kifejtette, hogy az egyik legnagyobb probléma az egykulcsos személyi jövedelemadó. Az Oldal álláspontja szerint a bérek 10 %-os nettó növekedése megoldható lenne egy többkulcsos, progresszív adórendszerrel.

**A Civil Oldal** üdvözölte a fent ismertetett megállapodást, és üdvözölte azt a tényt, hogy a különböző felek álláspontjai közeledtek egymáshoz. Kifejtette, hogy az NGTT-t megfelelő fórumnak tartja, ahol a különböző vélemények megjelenthetnek, álláspontokat és új szempontokat fogalmazhatnak meg.

Elsődleges célként fogalmazta meg, hogy meg lehessen élni a munkabérből, a munkabéreket ki tudják fizetni a munkáltatók, valamint a béremelések ne párosuljanak a munkahelyek számának csökkenésével. Az Oldal támogatja a minimálbér-növekedést, és fontosnak tartja, hogy a minimálbér nettó összege minél jobban közelítsen a KSH által meghatározott jelenlegi létminimumhoz (87.500.- Ft). Középtávú cél, hogy a két érték egybeessen.

Az Oldal szerint érdemes lenne az európai minimálbér bevezetéséről gondolkodni, ugyanakkor a döntés meghozatala már túlterjed egyetlen ország befolyásán.

A **Tudomány Oldal** elmondta, hogy egy esetleges hosszú-, illetve középtávú bérmegállapodást szociális szempontokkal átitatva kellene megalapozni, figyelembe véve a gazdaság egészét, illetve az egyes vállalatok fennmaradási képességét, és a vizsgálódást egy komplex rendszerben kellene elvégezni.

Az **Egyházi Oldal** sajnálatát fejezte ki aziránt, hogy a minimálbér nem éri el a létminimumhoz szükséges összeget. Meglátása szerint a minimálbért nem szabad elválasztani a munkanélküliség jelenségétől. Az Oldal üdvözölte, hogy 2010 óta jelentősen csökkent a munkanélküliség, azonban felhívta arra a figyelmet, hogy egy család életében a munkahely elvesztése akár a teljes anyagi ellehetetlenülést is jelentheti.

**Dr. Cser Ágnes**, az EGSZB II. csoport képviselője felszólalásában elmondta, hogy a szegénység, illetve a foglalkoztatottság az egész Európai Unióban komoly probléma.

1990 és 1996 között ötmillió foglalkoztatottról hárommillióra esett vissza a munkavállalók létszáma, és eltartásukra mentőövként a korkedvezményes nyugdíj és a megváltozott munkaképességű foglalkoztatás került kialakításra. Javasolta az elmúlt 24 év változásainak NGTT ülésen történő áttekintését.

Az európai bérminimummal kapcsolatosan elmondta, hogy az Európai Szakszervezeti Szövetség 2009-es ülésén már felvetette ezt a kérdést, azonban a témában nem történt érdemi előrelépés.

## III. 2. Oldalelnöki ülések

Az NGTT 2012. február 2. napján hatályba lépett Szervezeti és Működési Szabályzata alapján a plenáris üléseket megelőzően, illetve szükség szerint oldalelnöki üléseket kell tartani. A kialakult gyakorlat szerint a Tanács működésének folyamatosságát a Tanács Titkársága mellett az oldalelnöki értekezletek biztosítják.

Az oldalelnöki ülések keretein belül az oldalak képviseletét ellátó oldalelnökök hozzák meg a plenáris ülések előkészítésével kapcsolatos érdemi, illetve operatív döntéseket, valamint hagyják jóvá a plenáris ülésre terjesztendő javaslatokat.

2014-ben hat alkalommal tartottak ülést az oldalelnökök, illetve akadályoztatásuk esetén képviselőik.

Az oldalelnöki értekezletek időpontjait, valamint a megtárgyalt témákat az alábbi táblázat tartalmazza.

|  |  |
| --- | --- |
| **Időpont** | **Téma** |
| 2014. március 12. | Elfogadták az NGTT 2013. éves jelentését. |
| Megegyezés a soron következő plenáris ülés dátumáról illetve napirendi pontjairól.. |
| 2014. május 28. | Egyeztetés az NGTT 2014. április 23-i plenáris ülésen létrehozott két munkacsoport (A magyarországi szegénység helyzetével foglalkozó munkacsoport, illetve az NGTT további működésének további lehetőségeivel, fejlesztésével foglalkozó munkacsoport) felállításáról |
| Az Európai Bizottság országspecifikus ajánlásairól szóló egyeztetés |
| A Civil Társadalomért Díj 2014 jelölési kérdései |
| Megegyezés a soron következő plenáris ülés dátumáról, illetve napirendi pontjáról. |
| 2014. szeptember 4. | A Görög Gazdasági és Szociális Bizottság, valamint az AICESIS által 2014. október 8-9. között Athénban megrendezésre kerülő konferenciára az NGTT képviselőjének kijelölése |
| Megegyeztek a soron következő plenáris ülés dátumáról, illetve napirendi pontjairól. |
| 2014. október 29. | Adó- és költségvetési témák |
| Megegyezés a soron következő plenáris ülés dátumáról, illetve napirendi pontjairól. |
| 2014. november 3. | Megegyezés a soron következő plenáris ülés dátumáról, illetve napirendi pontjairól. |
| 2014. december 9. | Megegyezés a soron következő plenáris ülés dátumáról, illetve napirendi pontjairól. |

# IV. Az NGTT tagjainak, illetve az NGTT által delegált tagok részvétele más bizottságok, testületek munkájában

Az NGTT az alábbi bizottságokban, testületekben volt jelen delegált képviselők által 2014-ben:

* Államreform és Elektronikus Közigazgatás Operatív Programok Monitoring Bizottság
* Baranya Megyei Fejlesztési és Képzési Bizottság
* Európai Szociális Alap Bizottság
* Gazdaságfejlesztési Operatív Programok Monitoring Bizottság
* Konvergencia Regionális Fejlesztési Programok Monitoring Bizottság
* Környezet és Energia Operatív Programok Monitoring Bizottság
* Közép-magyarországi Operatív Program Monitoring Bizottság
* Közlekedés Operatív Program Monitoring Bizottság
* Legyen jobb a gyermekeknek! Nemzeti Stratégia Értékelő Bizottság
* Munkavállalók Szabad Mozgásával Foglalkozó Tanácsadó Bizottság
* Nemzeti Fenntartható Fejlődési Tanács
* Nyugdíjbiztosítási Ellenőrző Testület
* Országos Köznevelési Tanács
* Országos Statisztikai Tanács
* Roma Koordinációs Tanács
* Társadalmi Infrastruktúra Operatív Program Monitoring Bizottság
* Társadalmi Megújulás Operatív Program Monitoring Bizottság
* Új Magyarország Vidékfejlesztési Program Monitoring Bizottság
* Végrehajtási Operatív Program Monitoring Bizottság

# V. A Nemzeti Gazdasági és Társadalmi Tanács és a nyilvánosság

## V. 1. Az NGTT honlapja

Az NGTT honlapja 2012 novembere óta biztosítja a széles körű nyilvánosságot és megjelenési lehetőséget a Tanács számára. A weboldal előkészítésével összefüggő munkák a Tanács oldalelnökeinek döntését követően, 2012 áprilisában kezdődtek meg. A tervezési és előkészítési munkákat az oldalelnökök iránymutatásai alapján, operatív szinten a Titkárság koordinálta.

A honlap 2012 novembere óta üzemel, melynek elérhetősége a következő: [www.ngtt.hu](http://www.ngtt.hu)

A weboldal a széles tájékoztatás jegyében magyar és angol nyelvű részekkel is rendelkezik. Bár a Tanács hangsúlyozottan nemzeti szerv, nemzeti ügyekkel foglalkozik, elengedhetetlen, hogy mindemellett valamilyen formában nemzetközi színtéren is megjelenjen. Ennek elősegítése érdekében a honlap rendelkezik olyan funkcióval, amelynek köszönhetően részletes bemutatkozó anyagot ismerhet meg az ide látogató érdeklődő.

A weboldal főoldalán az NGTT-vel kapcsolatos legfrissebb információk találhatók meg. A honlapról többek között tájékozódhatnak az NGTT tagjairól, tisztségviselőiről, található leírás a Tanácsról, valamint elérhetőek az NGTT-vel kapcsolatos főbb dokumentumok (pl.: működésre vonatkozó szabályok, tájékoztató az egyes ülésekről).

## V. 2. Az NGTT kapcsolata a közvéleménnyel

Az NGTT számára a társadalommal való kapcsolattartás fontos eszköze a szervezet honlapja. Itt az egyes ülésekről készült tájékoztatókon túl megtalálható a testület közvetlen elérhetősége, ezzel is segítve a társadalom és az NGTT közötti kapcsolatfelvétel gyorsaságát. A kapcsolatfelvétel elősegítése érdekében a honlapon feltüntetésre kerültek az NGTT Titkárságának elérhetőségi adatai. A közvetlen kommunikációt a Tanács Titkársága számára létrehozott [ngtt@emmi.gov.hu](mailto:ngtt@emmi.gov.hu) email cím biztosítja.

Az egyes ülésekről készült tájékoztatók közzététele pedig nemcsak átláthatóvá teszi a szervezet működését, hanem egyúttal megkönnyíti a társadalmi párbeszédet is.

Az NGTT üléseiről az írott sajtó is beszámol. Tekintettel arra, hogy az NGTT Szervezeti és Működési Szabályzata szerint a Tanács plenáris ülései sajtó-nyilvánosak, a különböző sajtóorgánumok újságírói és tudósítói részt vehetnek a tárgyalásokon és tudósíthatnak a Tanács tevékenységéről.

# VI. Nemzetközi kapcsolatok

## VI. 1. Az NGTT illeszkedése a nemzetközi és az uniós egyeztetési rendszerekbe

### VI. 1. 1. Az EK-szerződés társadalmi párbeszédre vonatkozó rendelkezései

A társadalmi párbeszéd fontosságának jogalapját az EK-Szerződés 136-140. cikke tartalmazza. Ennek értelmében a szociális partnerek közötti párbeszéd előmozdítása az Európai Unió és a tagállamok közös célkitűzései közé tartozik. A társadalmi párbeszéd által a szociális partnerek bevonásra kerülnek a döntéshozatali és végrehajtási folyamatokba, így javítva az európai kormányzást. 1997-ben a Szerződés (137-145. cikk) részévé vált az eredetileg a Maastrichti Szerződéshez csatolt Szociálpolitikai Megállapodás. Ezen Megállapodást még 1991-ben fogadta el a [*Union of Industrial and Employers' Confederations of Europe*](http://en.wikipedia.org/wiki/Union_of_Industrial_and_Employers%27_Confederations_of_Europe) (UNICE), az Európai Szakszervezeti Szövetség (ESZSZ) és a *Centre Européen des Entreprises* (CEEP) abból a célból, hogy közös konzultációt szorgalmazzanak a szociális partnerekkel a szociális ügyekkel kapcsolatos jogszabályok előkészítése terén, valamint arra vonatkozóan, hogy a szociális partnereknek lehetőségük legyen közösségű szintű keret-megállapodások megtárgyalására. Mindez hozzájárult ahhoz, hogy a szociális partnerek lehetőséget kapjanak arra, hogy nemzeti szinten, kollektív megállapodás alapján hajtsanak végre irányelveket.

Fontos azonban rögzíteni, hogy a párbeszéd rendszerének konkrét tagállami szintű meghatározása mindenkor nemzeti hatáskör.

### VI. 1. 2. Egyéb, a társadalmi párbeszédre vonatkozó nemzetközi szabályozások

A 2000. évi LXII. törvénnyel kihirdetett, a foglalkoztatáspolitikáról szóló 122. számú Nemzetközi Munkaügyi Szervezet/*International Labour Organization* (továbbiakban ILO) Egyezmény 3. cikke az állam és a szociális partnerek, különösen a munkaadók és a munkavállalók képviselőivel ír elő konzultációs kötelezettséget.

A 2000. évi LXXIV. törvénnyel kihirdetett, kollektív tárgyalások előmozdításáról szóló 154. számú ILO Egyezmény 5. cikke szerint a tagállamoknak intézkedéseket kell tenniük a tárgyalások elősegítésére.

A Gazdasági Együttműködési és Fejlesztési Szervezet/*Organisation for Economic Co-operation and Development* (továbbiakban: OECD) ajánlások határozzák meg, hogy az egyes kormányoknak milyen érdekegyeztetési rendszert kellene működtetniük. Az OECD tagországok, valamint négy támogató ország 2007. június 27-én nyilatkozatot fogadott el a nemzetközi beruházásokról és multinacionális vállalkozásokról. A Nyilatkozat részét képezi az „OECD Irányelvek multinacionális vállalkozások számára” c. dokumentum.

A dokumentum a támogató országok számára kötelezettségeket, a multinacionális vállalkozások számára pedig önkéntesen betartható ajánlásokat tartalmaz, valamint felsorolja azokat a munkavállalói és szakszervezeti jogokat, illetve a kollektív alkuval, konzultációval, együttműködéssel kapcsolatos ajánlásokat, amelyeknek a betartására a kormányoknak ösztönöznie kell a vállalkozásokat.

## VI. 2. Az NGTT és az Európai Gazdasági és Szociális Bizottság kapcsolata

Az Európai Gazdasági és Szociális Bizottság (a továbbiakban EGSZB) az Európai Unió konzultatív szerve, amely 1957-es alapítása óta szakértői tanácsokkal látja el a főbb uniós intézményeket. Egyik legfontosabb feladata, hogy közvetítsen az európai intézmények és a civil társadalom között. Ezért mind az EU tagállamaiban, mind pedig a világ más országaiban párbeszédet folytat a társadalmi szervezetekkel. Az EGSZB véleménye eljut a Tanácshoz, a Bizottsághoz és az Európai Parlamenthez, ezáltal kulcsszerepet játszva az EU döntéshozó mechanizmusában.

Az EGSZB 353 tagja három csoportban (munkaadók, munkavállalók, egyéb érdekcsoportok) végzi a munkáját, és gazdasági, szociális illetve kulturális területeken tevékenykedik az egyes tagállamokban. Ezáltal teremtenek kapcsolatot az EGSZB tagjai az EU intézményei és a tagállamokban működő civil társadalmi szervezetek között.

Az EGSZB igyekszik elősegíteni, hogy az Európai Unióban kialakuljon a nemzeti gazdasági és társadalmi tanácsok hálózata.

Az EGSZB társadalmi párbeszéd területén folytatott kiemelt szerepének fontosságát, valamint a két intézmény közötti kapcsolat megteremtését intézményesítve, az NGTT 2012-ben a Szervezeti és Működési Szabályzat ilyen irányú módosításával állandó meghívotti státuszt biztosított plenáris ülésein az EGSZB-ben a Magyarországot képviselő tagok számára.

### VI. 2. 1. Az EGSZB Civil Társadalomért Díj 2014 jelölési feladatainak elvégzése

Az EGSZB 2014 áprilisában meghirdette a Civil Társadalomért Díjat, amelyért olyan civil szervezetek illetve természetes személyek pályázhattak, akik kezdeményezéseikkel előmozdították a roma lakosság felzárkóztatását, egyben elősegíti az európai identitás és integráció megvalósulását. Az EGSZB előfeltételként szabta meg, hogy a romák gazdasági- társadalmi integrációját előmozdító kezdeményezéseknek innovatívnak kell lennie, valamint jelentős jóléti változást kell felmutatniuk az általuk felkarolt közösségekben.

Az NGTT két, a fenti kritériumoknak megfelelő civil szervezetet jelöltek. Ezen civil szervezetek a VAN HELYED Alapítvány, valamint a Snétberger Zenei Tehetség Kiemelten Közhasznú Alapítvány.

Az NGTT plenáris ülése 2014. június 10-i plenáris ülésen hagyta jóvá a jelöléseket.

Az EGSZB 2014. október 16-án tartotta meg a díjkiosztót, Csehországból, Görögországból és Szlovákiából beérkezett pályázatok közül hirdettek győzteseket.

## VI. 3. Tagság a Gazdasági és Szociális Tanácsok és Hasonló Intézmények Nemzetközi Szövetsége (AICESIS) szervezetben

A brüsszeli székhelyű *Association Internationale des Conseils Economiques et Sociaux et Institutions Similaires* (továbbiakban: AICESIS) nemzetközi szervezetet 1999-ben alapították. Jelenleg 71 országból vannak tagjai, ez a szám folyamatosan bővül. Az AICESIS tiszteletben tartja tagjainak függetlenségét, célja pedig a tagok közötti párbeszéd, a véleménycsere és jó gyakorlatok megosztásának elősegítse. A szervezet fontosnak tartja a gazdasági és szociális tanácsok működését és kormányzásban való részvételét a modern társadalmakban. A Nemzeti Gazdasági és Társadalmi Tanács 2011-ben kezdeményezte tagságát az AICESIS-ben. Az éves tagdíj befizetése után az NGTT 2012-től teljes jogú tagjává vált a szervezetnek.

## VI. 4. A Gazdasági és Szociális Tanácsok és Hasonló Intézmények Nemzetközi Szövetsége (AICESIS) tagság során kifejtett tevékenység

Az AICESIS tagjai közötti tapasztalatcsere és jó gyakorlatok megosztása során vita alakult ki a bűnözés, a korrupció és a nemzeti gazdasági tanácsok és hasonló intézmények szerepével kapcsolatosan. Ennek kapcsán 2014 júniusában egy összefoglaló közzétételére került sor.

A közzététel után 2014 júniusában a közgyűlés Bukarestben elhatározta, hogy a témával kapcsolatos munkát folytatják és a kérdőívet minden tag számára továbbítják.

A kérdőívet a Nemzeti Gazdasági és Társadalmi Tanács részére is megküldte az AICESIS. A kérdőívre adott magyar válaszok visszaküldésére 2014. december 11-én került sor.

## VI. 4. Egyéb nemzetközi tevékenység

* Az EGSZB évente egy alkalommal konferenciát szervez az Európában működő gazdasági és társadalmi tanácsok elnökeinek és főtitkárainak. A konferencia 2014. november 13-14. között került megrendezésre. Az eseményen az NGTT Titkárság részéről Fluck Éva Nóra vett részt.
* 2014. december 4-5. között az Európai Gazdasági és Szociális Bizottság „Egy hatékonyabb Európa 2020 – A civil társadalom javaslatai a társadalmi integráció és versenyképesség erősítése Európában” szervezett konferenciát, melyen az NGTT részéről Szendrei Róbert (Civil Oldal képviselője) vett részt.

# VII. Az NGTT működésének technikai feltételei, valamint a Tanács mellett működő Titkárság bemutatása

A Tanács munkáját Titkárság segíti, amely az Emberi Erőforrások Minisztériuma Egyházi, Nemzetiségi és Civil Társadalmi Kapcsolatokért Felelős Államtitkárságának szervezeti keretein belül működik, a Civil Kapcsolatok és Társadalmi Konzultáció Főosztálya részeként.

A Titkárság szervező, valamint koordinációs feladatokat végző szervezeti egység, amely ellátja a Tanács működésével összefüggő adminisztratív és információs feladatokat, biztosítja a Tanács működésének infrastrukturális feltételeit, a Tanács elnökével történt egyeztetés szerint koordinálja, szervezi a Tanács szakmai munkacsoportjainak munkáját, továbbá működteti a Tanács honlapját.

A Titkárság személyi és tárgyi feltételeiről az emberi erőforrások minisztere gondoskodik.

*Mellékletek*

1. **számú melléklet**

A Nemzeti Gazdasági és Társadalmi Tanács tagjai:

|  |  |
| --- | --- |
| **A Nemzeti Gazdasági és Társadalmi Tanács tagjai** | |
| **Név** | **Képviselt szervezet/ terület** |
| Gazdasági Képviselői Oldal | |
| Dr. Antalffy Gábor | Kereskedők és Vendéglátók Országos Érdekképviseleti Szövetsége |
| Dr. Balogh István | Agrár Munkaadói Szövetség |
| Dr. Dávid Ferenc | Vállalkozók és Munkáltatók Országos Szövetsége |
| Győrffy Balázs | Nemzeti Agrárgazdasági Kamara |
| Nagy Tamás | Mezőgazdasági Szövetkezők és Termelők Országos Szövetsége |
| Német László | Ipartestületek Országos Szövetsége |
| Dr. Parragh László | Magyar Kereskedelmi és Iparkamara |
| Dr. Sárközi György | Stratégiai és Közszolgáltató Társaságok Országos Szövetsége |
| Takács János | Befektetői Tanács |
| Dr. Vadász György | Magyar Iparszövetség |
| Wimmer István | Munkaadók és Gyáriparosok Országos Szövetsége |
| Dr. Zs. Szőke Zoltán | Általános Fogyasztási Szövetkezetek és Kereskedelmi Társaságok Országos Szövetsége |
| Munkavállalói Oldal | |
| Gaskó István | Független Szakszervezetek Demokratikus Ligája |
| Dr. Kuti László | Értelmiségi Szakszervezeti Tömörülés |
| Palkovics Imre | Munkástanácsok Országos Szövetsége |
| Pataky Péter | Magyar Szakszervezetek Országos Szövetsége |
| Székely Tamás | Autonóm Szakszervezetek Szövetsége |
| Varga László | Szakszervezetek Együttműködési Fóruma |
| Civil Oldal | |
| Apró Antal Zoltán | Civil szervezetek |
| Dr. Kucsera Tamás Gergely | Civil szervezetek |
| Martényi Árpád | Civil szervezetek |
| Dr. Simóka Beáta | Civil szervezetek |
| Dr. Szendrei Róbert | Civil szervezetek |
| Tudomány Képviselői Oldal | |
| Dr. Dávid László | Magyar Tudományos Akadémia |
| Dr. Pálinkás József / Lovász László | Magyar Tudományos Akadémia |
| Dr. Palócz Éva | Magyar Közgazdasági Társaság |
| Sándorné Dr. Kriszt Éva | Magyar Rektori Konferencia |
| Dr. Török Ádám | Magyar Tudományos Akadémia |
| Egyházi Oldal | |
| Dr. Beran Ferenc | Magyar Katolikus Egyház |
| Dr. Joób Máté | Magyar Evangélikus Egyház |
| Paszternák Tamás | Magyarországi Zsidó Hitközségek Szövetsége |
| Szücs Attila | Magyar Református Egyház |

1. **számú melléklet**

A Nemzeti Gazdasági és Társadalmi Tanács soros elnökeinek névjegyzéke:

|  |  |  |
| --- | --- | --- |
| **A Nemzeti Gazdasági és Társadalmi Tanács soros elnökeinek listája a 2014. évben** | | |
| **Soros elnökségi időszak** | **Képviselt oldal** | **Név** |
| 2013. november 26.- 2014. február 26. | Tudomány Képviselői Oldal | Sándorné Dr. Kriszt Éva |
| 2014. február 27.- 2014. május 27. | Egyházi Oldal | Dr. Joób Máté |
| 2014. május 28.- 2014. augusztus 28. | Gazdasági Képviselői Oldal | Dr. Parragh László |
| 2014. szeptember 9.- 2014. december 9. | Munkavállalói Oldal | Székely Tamás |
| 2014. december 10.- 2015. március 10. | Civil Oldal | Apró Antal Zoltán |

1. **számú melléklet**

A Nemzeti Gazdasági és Társadalmi Tanács munkacsoportjainak összetétele:

|  |  |
| --- | --- |
| **A Nemzeti Gazdasági és Társadalmi Tanács a magyarországi szegénység helyzetével foglalkozó munkacsoportba az Oldalak által delegált tagok listája** | |
| **Képviselt oldal** | **Név** |
| Tudomány Képviselői Oldal | Husz Ildikó |
| Egyházi Oldal | Dr. Beran Ferenc |
| Gazdasági Képviselői Oldal | Kelemen Melinda |
| Munkavállalói Oldal | Majorosné Kovács Judit és Migács Tibor |
| Civil Oldal | Dr. Szendrei Róbert |

|  |  |
| --- | --- |
| **A Nemzeti Gazdasági és Társadalmi működésének további lehetőségeivel, fejlesztésével foglalkozó munkacsoport az Oldalak által delegált tagok listája** | |
| **Képviselt oldal** | **Név** |
| Tudomány Képviselői Oldal | Az Oldal 2014-ben nem delegált tagot. |
| Egyházi Oldal | Dr. Joób Máté |
| Gazdasági Képviselői Oldal | Dr. Komoróczki István |
| Munkavállalói Oldal | Dr. Kuti László |
| Civil Oldal | Dr. Kucsera Tamás |

1. **számú melléklet**

**Az Európai Bizottság 2014. évre szóló országspecifikus ajánlásai vonatkozásában az NGTT észrevételei a bizottsági ajánláshoz**

Az NGTT üdvözli, hogy a **Bizottság értékelésében és ajánlásaiban elismeri Magyarország egyes erőfeszítéseit** az elmúlt év országspecifikus ajánlásainak végrehajtása terén, egyben számos konstruktív javaslatot tesz egyes létező problémák megoldására a Kormány számára. Az NGTT, mint a magyarországi társadalmi egyeztetés legmagasabb szintű fóruma az egyes észrevételekkel kapcsolatban a következőket fogalmazza meg:

1. Az NGTT egyetért a Bizottság azon értékelésével, hogy az állam adósságának szintje magas. Ugyanakkor az NGTT értékelése szerint a Kormány intézkedései azt mutatják, hogy továbbra is elkötelezett a költségvetési célok tartása, (és) a gazdasági növekedés elősegítése, és az adósságszint csökkentése mellett. Magyarország 2014-es konvergencia programja szerint az elkövetkezendő években teljesülni fog a középtávú költségvetési cél. Megfontolást érdemel, hogy ennek érdekében 2014-től kezdődően a Kormány további strukturális kiigazításra készüljön fel, célzott és ezért hatékonyabb kiadáscsökkentési lépésekkel.

Az NGTT rámutat azonban, hogy az elmúlt évek tapasztalatai alapján a Bizottság államháztartási hiányra vonatkozó előrejelzései Magyarország tekintetében rendre túlzóak voltak és az ajánlások nem számolnak egyes várható többletbevételekkel. Így az esetleges strukturális intézkedésekre csak a költségvetési bevételek alakulásától függően kerülhet sor.

Az NGTT egyetért azzal a megállapítással, hogy a középtávú költségvetési keret további erősítése és a Költségvetési Tanács feladatkörének kiszélesítése javítaná a költségvetési keret egészének hitelességét, átláthatóságát és hatékonyságát.

1. Az NGTT egyetért azzal, hogy a magánszektor adósságszintje magas és ennek érdekében intézkedésekre van szükség. Ugyanakkor az NGTT véleménye szerint a lakossági és a nem lakossági hitelezés esetében eltérőek az okok és a hatásmechanizmusok.

Az NHP most kisebb eredményt ér el, de ebbe az EU programok indítása miatti kivárás is belejátszik, mivel a hitelfelvevők a visszterhes NHP helyett egyelőre az EU pályázatok beadását preferálják.

A lakossági hitelgondok oka alapvetően a banki oldalon keresendő. Mivel a Kormány április hónapban a „költségként törleszthető a hitel” intézkedéssel már tett lépéseket, ezért az NGTT nem csak a Kormány, hanem a bankok részéről is vár kezdeményezést a kétes jelzáloghitelek állományának csökkentése terén. A bankszektornak ezért most nagyarányú kamatrés-csökkentéssel kellene a jelzáloghiteleknél előrelépni.

A vállalati hiteleknél jelentősebb hitelportfólió-tisztításra kellene sort keríteni. Ha a bankok ilyen kezdeményezéssel lépnek fel, akkor az NGTT javasolja a Kormánynak, hogy ehhez nyújtson segítséget.

Érdemi ajánlás, hogy Magyarország vizsgálja meg és szüntesse meg a portfóliótisztítás akadályait, többek között szigorítsa meg az átstrukturált hitelekre vonatkozó tartalékképzési szabályokat, szüntesse meg a hitelbiztosítékok tekintetében alkalmazott végrehajtás akadályait, valamint fokozza a fizetésképtelenségi eljárások sebességét és eredményességét. Nem szabad ugyanakkor figyelmen kívül hagyni, hogy a csak részben önhibájukból bajba került emberek érdekképviseletét a társadalom a Kormánytól is várja.

1. Az NGTT fontosnak tartja az igazságos közteherviselést Magyarországon. A Bizottság ajánlásával kapcsolatban megjegyzi, hogy értékelése szerint az ágazatspecifikus adók átalakítása terén a Kormány már tett intézkedéseket, hiszen a jövedelemtípusú adók helyett fogyasztási és forgalmi típusú adók kerültek bevezetésre, amelyeknek kisebb a torzító hatása.
2. Az NGTT is fontosnak tartja a munkaerő-piaci visszatérés ösztönzését. Ugyanakkor az NGTT javasolja a Kormánynak, hogy ez ne a segélyezési időtartamra vonatkozó általános intézkedések, hanem célzott aktív munkaerő-piaci politikák, és célzott adó- és járulékkedvezmények ösztönözzék.

Az NGTT egyetért azzal, hogy a munkahelyvédelmi terv kedvezményei minden érintettet elérjenek. Ezért a Bizottság ajánlásával egyetértésben javasolja a Kormánynak, hogy foglalkozzon ezek foglalkoztatás-bővítő hatásainak megerősítésével.

Az NGTT egyetért azzal, hogy a közfoglalkoztatási program aktivizálási és későbbi elhelyezkedést javító elemeinek megerősítése kiemelt fontosságú. Ugyanakkor túlzott a Bizottság elvárása. Az NGTT felhívja a figyelmet arra, hogy a közfoglalkoztatási programba bevontak számának növelésével együtt növekszik a munkaerőpiacra bekerülők aránya is, tehát mutatkozik eredmény.

Az NGTT egyetért a mentorálás kiterjesztésével a fiataloknál.

1. Az NGTT üdvözli, hogy a piaci verseny elősegítése, a korrupció és az adminisztrációs terhek csökkentése terén a Bizottság az elkezdett úton való továbbhaladást ösztönzi. Az NGTT reményét fejezi ki, hogy a javuló üzleti környezet, a növekvő beruházási kedv, illetve az azt elősegítő korrupcióellenes intézkedések hosszú távú tendenciát képviselnek. Az NGTT fontosnak tartja a magasan képzett munkaerővel dolgozó és magas hozzáadott értéket jelentő beruházások támogatását.
2. Az NGTT is szükségesnek tartja a hátrányos helyzetűek befogadó, minőségi oktatáshoz való hozzáférésének javítását, bár nem érzi megalapozottnak a „szegregáció” szó használatát. Az NGTT szükségesnek tartja az inkluzív támogató intézkedéseket, így a közoktatásban pl. a romák történetének és kultúrájának az oktatását kötelező érvényűen a Nemzeti Alaptantervben, illetve a felsőoktatásban a roma szakkollégiumok hálózatát, ezzel is segítve az integrációt. Tekintettel a tankötelezettség leszállítására, lényegesnek tartjuk a gyakorlatorientált (duális) képzés erősítését valamennyi képzési területen. Így az NGTT üdvözli a Bizottság ajánlását a foglalkoztatási hivatal és az oktatási intézmények közötti kapcsolatok erősítésére.
3. Az energiaárak csökkentése kapcsán az NGTT felhívja a figyelmet arra, hogy az elsősorban nem a költségmegtérülést veszélyezteti, hanem a korábbi, előnytelen szerződések által biztosított irreálisan magas hozamok csökkentését szolgálja.